
Kapitel 1


Indledning


1.1 Forord


Slægtsforskning er en tidsrøver. Et gammelt diplom fra den amerikanske præsident og en ukendt familiehistorie om 2. verdenskrig vakte forfatternes interesse; men hvordan kommer man videre uden et stednavn, et sagsnummer eller anden nagelfast information? En novemberaften i 2021 blev lidt tilfældige søgninger i en amerikansk slægtsforskningsdatabase lige pludselig meget spændende, da der dukkede ting op, som ingen i familien kendte til. Her 3 år efter sidder vi nu med det foreløbige resultat af adskillige timers research. Du får som læser et blik ind i en livshistorie og måske lidt inspiration til, hvordan man kan blive klogere på verden før og nu. Vi har valgt at fortælle lidt almen historie, som knytter sig til tid og sted for Rasmus’ liv, som vi finder er relevant viden for at få konteksten med, som han levede i. Den lille historie i den store historie om man vil.


Bogen er opbygget kronologisk og følger hovedpersonens liv og efterspillet efter hans død. I bibliografien kan de bøger og artikler ses, hvor vi har fundet brikker til Rasmus’ historie. Øvrige kilder er nævnt direkte i teksten, hvor de er brugt. Endvidere er en liste over andre anbefalinger, som rummer bøger, der på forskellig vis fortæller om krigssejlerne i bredere forstand. Alle de udvalgte bøger under andre anbefalinger kan findes som lyd- eller e-bøger. Appendiks A rummer lister over søfolk, som vi har fundet ud af, har sejlet med Rasmus. Appendiks B rummer forklaringer på forskellige titler på søfolk både på dansk og engelsk, som vi som landkrabber har haft glæde af undervejs at kende; men som vi ikke har fundet andre steder. Det er et håb, at bogen kan være til glæde og gavn for andre end lige den nærmeste familie. God læselyst.


1.2 Familieforhold


Et lille stamtræ over Rasmus’ nærmeste familie ses på næste side. Det ses af stamtræet, at Rasmus havde en helsøster, en halvbror og to halvsøstre. Trods den store familie, var det kun den yngste i søskendeflokken, Karen, der selv fik børn. Karen er farmor til Else, som er medforfatter på denne bog. Endvidere adopterede halvstorebroren en pige, som dog ikke var arveberettiget. Derfor er efterslægten efter vores hovedperson fire nevøer og deres familier. Den ældste af de fire nevøer blev født i 1946 og kom til at hedde Rasmus til mellemnavn, opkaldt efter vores hovedperson.

Kapitel 2


Børne- og ungeårene


2.1 Barndom


Vores hovedperson blev født den 28. november 1913 i Sønder Holsted. Han blev døbt Rasmus Skovgaard Bertelsen opkaldt efter sine bedstefædre. Dåben var den 1. februar 1914 i Holsted Kirke. Ifølge kirkebogen var fadderne: Barnets moder, snedker Søren Lytken af Nørre Holsted (Jens Peders nevø), ungkarl Karl Bertelsen af S. Holsted (barnets halvstorebror), ungkarl Marius Enevoldsen af Gredstedbro. Sidstnævnte fadder var storebror Karls mormor og morfars ene plejebarn.


Inden Rasmus blev et år, brød den store krig eller verdenskrigen ud – krigen som vi nu kender som 1. verdenskrig. Den 1. februar 1916 blev lille Rasmus, som på dette tidspunkt var godt to år gammel, talt op i en folketælling for første gang. Han boede med sin far, storesøster Martha samt en husholderske ved navn Maren Mortensen. Hans mor var indlagt på Tuberkulosesanatoriet i Esbjerg. Hans far Jens Peder var amtsformand – det vil sige vejmand ansat af Ribe Amt. Derfor blev han også ofte kaldt Jens Vejmand. Vejmanden står anført i folketællingen med en formue på 1.000 kr. med en årsindkomst på 800 kr., hvilket betød en kommuneskat på 10 kr. i året 1916/1917. 10 kr. i 1916 svarer til 489,52 kr. i 2023 priser.


Den 16. juni 1917 døde Rasmus’ mor Ane Marie Nielsen kaldet Anne Marie eller blot Marie – da var Rasmus godt 3½ år gammel. Jens Peder ansatte Dagmar Nielsen som husholderske. Det gik åbenbart meget godt, for knapt et par år efter tabet af den anden kone blev han gift for tredje gang og ifølge kirkebogen foregik vielsen i hjemmet, nok fordi en halvlillesøster var på vej. Kort inden Rasmus fyldte 5 år sluttede 1. verdenskrig.


Om hans barndom ved vi ellers ikke så meget. Han fik to små halvsøstre og en ny mor og mormor – om det var dem, der gav ham kaldenavnet Ras, ved vi ikke; men lillesøster Karen omtalte ham altid som sådan, og han underskrev sig også som Ras i sine breve til familien. Vi vil derfor også bruge kaldenavnet Ras i teksten fremover.


I folketællingerne i 1921 og 1925 kommer der ikke så meget ny information frem. Det fremgår dog, at familien ud over indtægten fra faderens vejmandsarbejde også ernærede sig ved landbrug.

Skyggedal 4, 6670 Holsted omkring 1940


Der er registreret tre matrikler på adressen: Sdr. Holsted By, Holdsted - matrikel 9an, 9bt og 9b. Huset er opført 1910 ifølge BBR. Det er uvist, præcist hvornår dette billede er taget, men Ras ville kunne genkende det som sit barndomshjem. Privat foto.









2.2 Ungdom


Ras blev konfirmeret 1. april 1928, hvor han allerede var kommet ud og tjene på Præstkjær Præstegård i Brørup. Det var dog kun 2,5 km fra hans barndomshjem, så han blev konfirmeret hjemme i Holsted Kirke.

Konfirmationshold Holsted Kirke 1928. Ras sidder forrest nr. 4 fra venstre.


Kilde: Holsted Lokalhistorisk Arkiv.


I folketællingen 1930 fremgår det, at Ras den 5. november 1929 opholdt sig i Otterup på Fyn. Hvad han lavede dér, ved vi desværre ikke. Måske var han ansat i landbruget eller gartneriet. Hans halvstorebror Karl var gift og havde måske allerede på det tidspunkt eget gartneri i Viby ved Aarhus. Af breve fra Karl kan vi se, at han selv underskrev sig Carl. Vi holder os til præstens stavemåde i kirkebogen ligesom Ras.




[image: Martha og Ras fotograferet 2.5.1929. Privat foto.]


Martha og Ras fotograferet 2.5.1929. Privat foto.

Lavkantkort 1901-1945 over Skyggedal, Holsted.


Kilde: https://historiskatlas.dk.










Kapitel 3


Voksenårene


3.1 Voksen


Ras blev indkaldt som soldat i 1934. Han kom til 2. Regiments 18. Bataljon i 4. Kompagni. 2. Regiment bestod den gang af 3., 13., 18. og 22. Bataljon. I dag eksisterer kun 13. Bataljon og det kendes som Slesvigske Fodregiment hjemmehørende i Haderslev. På Ras’ tid var der både kaserner i Sønderborg og Haderslev. 18. Bataljon var oprindeligt et jægerkorps oprettet i 1785 og på Ras’ tid hjemmehørende i Sønderborg. Bataljonen blev nedlagt i 1951. Bataljonens mærke, et jægerhorn, føres i dag af Jægerkorpset oprettet i 1960, som dog ikke vedkender sig den gamle 18. Bataljons historie og traditioner. Ras fik soldater nr. 167. I lægens protokol står, at tjenestekarlen var 169 cm høj og kalvknæet, og at han ikke havde nogle sygeforløb under værnepligten, der sluttede i 1935. Soldaterne på Als i 1930’erne rådede ikke over motorkøretøjer.


Efter soldatertiden tog han på havet som fisker. Af skattelisten fra Esbjerg Kommune 1935 var han fisker på E.221 Lydia. Hans skat udgjorde 25 kr. Omregnet til 2023 priser svarer det til 1.030,20 kr.


I 1928 sank kutteren Lydia i Grådyb ud for Esbjerg. Den blev bjerget og restaureret. I 1933 – 1938 var kutteren ejet af Andreas S. Nielsen, Esbjerg. Hans skat udgjorde i 1935 hele 54 kr. I 1938 kom skibet til Hvide Sande. Kutteren var gennem årene registreret i en række danske fiskerihavne og sidste danske erhvervsfisker og ejer var Peter Krogh i Hirtshals, som havde den 1976 – 1978, hvor skibet havde kendenummer HG.316 og stadig hed Lydia. Herefter blev skibet solgt til Sverige som sildekutter. På et tidspunkt kom den tilbage til Danmark som et lystfartøj. Gennem årene blev skibet renoveret flere gange, hvor det blandt andet mistede den originale rigning og motoren blev skiftet. Efter en brand i forskibet blev skibet renoveret og fik den originale rigning igen.


Nu er det på tide Ras selv får lov at komme til orde. Det første vi har fra hans pen er en fødselsdagshilsen til lillesøster Karen – normalt blot omtalt som Søster – i anledning af hendes 15 års fødselsdag. Hilsnen blev sendt den 7. april 1938 på et brevkort med billede af sømandshjemmet “Den nye Havn” i Esbjerg til Karen Bertelsen, adresse: Købmanden. Eskelund, pr. Brørup. – portoen var 15 øre.




[image: Ras udskåret af et gruppebillede fra soldatertiden ca. 1934. Privat foto.]


Ras udskåret af et gruppebillede fra soldatertiden ca. 1934. Privat foto.

[image: ] E.221 Lydia – fotograferet med original rigning.


Bygget 1912 v / Carl Hansen & N. J. Nielsen’s Skibs & Bådebyggeri, Esbjerg. Det var oprindelig på 14,03 tons brutto og skibet var ejet af C. Marcussen, Hjerting 1926 – 1933 og Andreas Nielsen, Esbjerg fra 1933 – 1938.


Kilde: Fiskeri- og Søfartsmuseet i Esbjerg og foto fra Peter Krogh.


Kære Søster!


Til Lykke med Fødselsdg. ja det er jo ellers en Dag for sent men jeg først i Tanker om det i Dag. Vi er i Esbjerg vi har ikke været paa Fiskeri i en Uge paa Grund af Storm. Du kan hilse hjemme jeg kommer ikke hjem i Paasken.


Hilsen Ras


Købmanden i Eskelund var den unge Gustav Sørensen født i 1910 og gift 1935 med Bothilde. De fik deres første søn Edvin i 1936, fremgår det af folketællingen fra 1940, så mon ikke Søster har passet ham?


Den 27. november 1938 skrev Ras et brev, imens han var hjemme i Holsted på besøg, til hans lillesøster Signe, som også var flyttet hjemmefra på det tidspunkt.


Kære Signe!


Jeg vil lige skrive et Par Ord til dig saadan nærmest til Tidsfordriv. Jeg kom hjem i Gaar med 6 bilen, men der var ingen hjemme. Far var ovre paa “Værkstedet” og Mor var jo rejst op til dig. Far og jeg spiste til Aften derovre, og i Dag skal Søster, Far og jeg derover at spise til Middag. Far er lige gaaet op til Jens Mortensen, og jeg har været en Tur ude at cykle, men jeg keder mig. Søster har fri i Dag, men hun syer, jeg tror nok, det er en Gulvklud, hun er ved at lappe. Det var da godt Martha blev mere fornuftig og ikke rejste op til Horsens eller hvor det nu var, hun skulle hen.

Sømandshjemmet blev bygget som det andet sømandshjem i Esbjerg ved den nye fiskerihavn i 1927.


Kilde: Rudolf Olsen, Kunstforlag, no. 5534.




[image: Danske frimærker fra Ras’ tid.]


Danske frimærker fra Ras’ tid.





Jeg har det godt og har haft det hele Sommeren, men det har du vel ogsaa? Jeg var ogsaa hjemme i Oktober en Gang, da var Martha hjemme. Jeg har ikke været ude i den sidste Storm, vi landede i onsdags.


Jeg sender dig her et Billede af Baaden, jeg er med. Vi har været oppe at kølhale og er nu paa Vej om i Fiskerihavnen. Det er Skipperens Søstre og hans Kone, der er med; den ene af Søstrene er gift med Bedstemanden, og det er deres Datter den ene af Smaapigerne, der er med. Den helt lille er Elsa, Skipperens Datter, hun er et Par Aar. Billedet er taget lige efter Pinse i Sommer. Nu sejler jeg sammen med en af mine gamle Kammerater, han kom med for en Maaneds Tid siden, og jeg regnede med, at vi skulde ha’ en vældig Sjov, naar vi var i Havn; men nu er han ved at faa Piger paa Hjernen, jeg ser ham aldrig om Aftenen mere, naa, det gaar vel over igen, han har før haft det lige saa slemt.


Nu er det snart Spisetid, jeg vil slutte med mange Hilsener fra


Ras.


Han fortsatte på bagsiden:


Min adr.: Pensionatet, Niels Juelsgade 4, Esbjerg.


Baaden jeg er med hedder “Elsa” E.383. Jeg skal hilse fra Far og Søster.


Jeg maatte klippe lidt af Billedeti begge sider, for at det kunne være i Konvolutten, ellers havde du faaet den serveret i en af de berømte blaa Konvolutter, og det ser jo ikke saa godt ud. Folk tror jo, det er en Regning.


Den omtalte Jens Mortensen i brevet blev født i år 1900 og er i folketællingen 1940 opført som husmand og boede på ejendommen, der i dag har adressen Skræntegårdsvej 11 ca. 700 m væk fra Jens Peders hus på Skyggedal 4. Det omtalte billede i brevet er desværre gået tabt. Men da vi henvender os til Fiskeri- og Søfartsmuseet i Esbjerg og spørger efter billeder af skibet Elsa, så dukker et billede op, som passer forbløffende godt med beskrivelsen i brevet. Så vidt vi kan vurdere, så er det Ras, der står bag styrhuset på billedet på side →.


Ras kom hjem igen til jul i Holsted i 1938, men da Signe ikke kom hjem fik hun dette brev skrevet 2. juledag sendt til Kuranstalten Hald, Pav. 2 Stue 2, Viborg:


Kære Signe!


En rigtig god Jul og et godt Nytaar vil jeg ønske dig; det er lidt sent men lige velment. Jeg havde ellers skrevet et Julebrev til dig. Du har ikke faaet det siger du, – nej, for det ligger hjemme i min Lomme endnu, men saa kan du faa det til Sommer.


Martha er jo hjemme i Julen, og Søster havde fri til i formiddag kl. 9. Hildur var herude i Gaar aftes, det er længe siden, jeg har set hende, men hun ligner sig selv godt nok. Der er intet affekteret over hende som saa mange bare de har været i København et Par Maaneder. Hun sad og fortalte og sagde á om sig selv. Hun havde faaet Brev fra dig og det lod til, at du havde det godt o.s.v.

[image: ] E.383 Elsa fotograferet juni 1938 – typisk Snurrevodskutter af typen hajkutter.


Jesper Glistrup Jespersen, Boldesager lod skibet bygge i Frederikssund, hvor det stod færdigt i 1937. Han havde det helt op til 1966. Skibet er på 19,94 tons brutto. I dag er det en forening, som driver skibet under navnet Noatun. Det ligger i Thisteds inderhavn og er blevet galeaserigget.


Kilde: Fiskeri- og Søfartsmuseet i Esbjerg.


– naa det kan du selv ligge og rode med, du kan jo skrive til mig engang, adrs. er den samme.


Vi skal have Vildænder til Middag. Ham jeg sejler med skød 11 een Dag og 8 Dagen efter, og saa tog jeg et Par med hjem. Her i Holsted er der lidt trist, naa jeg rejser nu ogsaa i Aften, jeg skal ogsaa ha lidt Jul i Esbjerg, inden vi sejler, Martha rejser i Morgen.


Har I haft en god Jul deroppe, det er vel første Gang, du fejrer Jul ude. Nu er det Middag og venlig Hilsen fra


Ras


Nu maa du ikke gaa og klemme Livet af alt for mange af de Unge fyre deroppe. Send mig et Polyfoto af dig.


Esbjerg. N.B. Ja, de havde kun de berømte blaa Konvolutter derhjemme; saa fik jeg Brevene i Lommen og skulle sende dem herfra i Dag. Hilsen Ras.


Det tør og er en graa Sjap.


Den omtalte Hildur i brevet var Signes veninde Hildur Knudsen født 1919 som hende selv. I 1930 boede Hildur med sin familie overfor på adressen Skyggedal 3. Ifølge folketællingen 1940 var hun stuepige hos overretssagfører Ove Kamphøwener Frederiksen på Ewaldsgade i København. Hildur blev gift i 1944 med Niels Peter Kastoft Madsen fra Varde og de flyttede i 1963 til Slagelse. Signe flyttede til Næstved efter krigen, og hun bevarede kontakten med dem hele livet.


Folkekuranstalten ved Hald til behandlingsmæssige og rekreative formål for gigt- og nervepatienter blev drevet af Dansk Røde Kors på initiativ af læge Poul Videbech fra 1922 til 2. verdenskrig. Folkekuren, som institutionen Signe var på, kaldtes i daglig tale blot for Kuren, kunne rumme op til 500 patienter.


De få billeder, vi har af Ras fra 1930’erne, er sandsynligvis taget af såkaldte kanonfotografer, som tilbød at tage et polyfoto af køberen på gaden, som man så fik med det samme.




[image: Ras på stenbroen i 1930’erne Bagsiden er stemplet af Kastrup Jensen, Astrupvej 83, Brønshøj, Kbh.]


Ras på stenbroen i 1930’erne Bagsiden er stemplet af Kastrup Jensen, Astrupvej 83, Brønshøj, Kbh.

Ras sammen med en ukendt kammerat ved Esbjerg Havn i 1930’erne. Vesterhavsgade 93– 97 og Esbjerg Tivoli i baggrunden.


Privat foto – Ras markeret med grøn prik.









3.2 2. verdenskrig bryder ud


Den 3. september 1939 klokken 17:00 brød 2. verdenskrig ud, da både England og Frankrig på det tidspunkt havde erklæret Tyskland krig efter invasionen af Polen to dage forinden. Skønt der ikke var krig i Danmark på det tidspunkt, så var fiskere og søfolk nogle af de første til at mærke det. Selvom Danmark var neutralt, så blev vores skibe ikke skånet. Den første danske fiskekutter krigsforliste allerede den 4. september 1939, kan man læse i Tortzen, Kampen på havet – danske søfolk under Anden Verdenskrig. Alle fire fiskere i alderen 19 – 29 år om bord på kutteren S.127 Nordstrand fra Skagen på vej mod Esbjerg omkom 70 sømil vest for Vyl fyrskib, hvor de var havnet i et minefelt sammen med to Esbjerg-kuttere. Der var blevet udlagt tyske miner i Tyske Bugt og Helgolandsbugten helt op på højde med Lyngvig Fyr og 120 sømil ud mod vest. Adskillige kuttere blev indfanget af minefelterne og de danske myndigheder kunne ikke hjælpe. Slaget om Atlanten var i gang.


Det var også den 4. september 1939, at Danmark blev bombet for første gang under 2. verdenskrig. En engelsk bombemaskine, som var med i et togt til Kielerkanalens munding for at bombe to tyske krigsskibe, var kommet på afveje på grund af dårligt vejr og kastede 4 bomber over Esbjerg. Piloten McRae troede, han var over havnen i Brunsbüttel, Tyskland. Men klokken 17:45 kastede han sine fire bomber tæt på havnen i Esbjerg. Kun en af bomberne forårsagede alvorlig skade, nemlig den bombe, der ramte Frodesgade 150/152. Den forvoldte til gengæld stor skade, idet den dræbte en 26 årig husmor. Hun blev dermed det første danske offer for de allieredes våben i Anden Verdenskrig. Nogle få andre esbjergensere blev lettere såret ved angrebet. De øvrige fly i togtet blev enten skudt ned over Tyskland eller vendte hjem til England igen med skrammer. Ikke nogen god debut for briterne på krigen.


I Ras’ breve fra efteråret og vinteren 1939/40 mærker man krigen trænge sig på med både farer og muligheder. I det første brev, som vi har efter krigsudbruddet, sendt fra Thyborøn onsdag den 25. oktober 1939 til familien i Holsted, skriver han:


Kære Allesammen!


Jeg vil lige sende jer et Par Ord, vi er lige kommet i Havn i Eftermiddag, vi har det godt heroppe, men her er trivielt, vi var hjemme i Esbjerg en Uges Tid, vi kom herop sidste Onsdag, og jeg siger Tak for Brevet Martha.


I Esbjerg er den sløj, kan I tro, vi var ikke mange tilbage paa Pensionatet, naa det var nu ogsaa mest Fiskere, der var der og de er jo spredt over det hele, England, Holland, Hvide Sande, Skagen og her i Thyborøn. Priserne paa Fisk er smaa, meget smaa det er de uregelmæssige Forbindelser med Udlandet, der gør det.


Tillykke med Fødselsdagen Far. Kan I ikke sige til Signe om at skrive til mig og sende sin nye Adrs. Hun skal jo til Askov at tjene skrev Martha. Hvordan gaar det Martha, hun bliver vel deroppe hos Dinesen, det er vist ogsaa bedre end at være Gartner.


Miner ser vi ingen af endnu, men vi har jo og N.Vind; det meste af Tiden heldigvis, jeg vilde ellers nok se en Mine i “vild” Tilstand; naa det kommer nok. Flyvemaskiner kommer der mange af, og for et Par Dage siden kom der to Torpedojagere, men de var langt uden om os, den ene skød af og til, men vi kunde intet se, men vi kunde se Røgen hver gang han skød. Vil I Hilse hos Magnus, er det lige sløjt med at faa Materialer for ham endnu?

Thyborøn Sømandshjem fotograferet ca. 1939.


Hvis man skal tro Ras, så er det “nogle værre originaler”, der er på billedet; men han var jo også selv fra Esbjerg egnen.


Bygningen blev opført i 1917 og er i dag Seaside Hotel på Havnegade 20 i Thyborøn.


Kilde: Lokalarkivet for Thyborøn-Harboøre-Engbjerg.


Naa nu vil jeg slutte, jeg skal ogsaa have skrevet til dem jeg bor hos i Esbjerg, jeg har lige faaet en Sæk Vasketøj derfra.


Hermed de bedste Hilsener til jer alle fra


Ras


Den omtalte Magnus, som får en hilsen, er den blinde børstenbinder Magnus Peder Christensen født 1897, som omkring 1940 boede overfor Jens Peder og Dagmar i huset, der i dag har adressen Skyggedal 3, hvor Hildur tidligere havde boet. Allerede i 1939 var materialeforsyningen i Danmark blevet påvirket af ufreden i Europa. Magnus blev i øvrigt medlem af Børstenbinderudvalget i Dansk Blindesamfund i 1960 – 1967 og var formand herfor i 1963 – 1964.


I det næste brev, som vi har bevaret, sendt fra Thyborøn en lørdag samme efterår fortsætter Ras:




[image: Sidste side af Ras’ brev til Signe efteråret 1939 med tegning af en fiskekutter og miner i havet omkring.]


Sidste side af Ras’ brev til Signe efteråret 1939 med tegning af en fiskekutter og miner i havet omkring.





Kære Signe!


Tak for dit Brev, jeg fik forleden Dag. Det var rart at høre lidt Nyt i den her Ørken heroppe. Det er den mest kedelige Plads, man kan komme paa, for det er nogle værre Originaler, der gaar heroppe, (jeg tror ikke det er rigtige Danskere). I den første Tid vi var her kunne det endda gaa, da var der mange Esbjergensere her, men nu er vi ikke ret mange tilbage. Da var vi ogsaa ude at sejle det meste af Tiden, men i den sidste Tid har det jo blæst meget. Vi farer ud og ind af Havnen hveranden Dag, det er et Hundeliv. Saa hellere tage 12–14 Dage ad Gangen derude og saa et Par Dage i Havn.


Ingen Fisk og ingen Priser, det er ikke værd at arbejde med; ja, det vil sige, lige de sidste Par Dage har Priserne været gode, men der har ogsaa kun været en ganske enkelt Baad til Auktionen. Vi er lige kommen ind nu Kl. 5, vi gik i Morges ud for at fange Torsk, vi havde for 7, ja syv Kroner, det er jo ud i det blaa.


Nu fik vi Is og Proviant, og saa gaar vi paaen i Morgen tidlig ud over en Uges Tid eller mere. Nu begynder Minerne at komme her. Vi hørte Kutterne i Dag længere ude der snakkede om dem.


Det er ellers vældige Rejser, der bliver lavet til Grimsby i den her Tid. “Hans Tausen”, den jeg var med paa England, har lavet 30.000 Kr. siden Krigen brød ud. Og de store fra Island laver lige saa meget pr. Rejse. Derovre er der gode Priser, det er Transporten derover, der er vanskelig. Du spørger, om der er nogen pæne Piger heroppe. Det tror jeg ikke; men man ser nu heller ikke mange Piger her, ja, der er jo en Samling oppe paa Sømandshjemmet, der er en, der ikke ser saa gal ud, men de andre nogle gamle Trisser paa ca. 40 Aar. Saa er der en tre Stykker, der farer rundt paa Kajen om Aftenen, men dem gaar der i Snesevis af i Esbjerg, de har ikke min Interesse. Du spørger, om jeg er “fast ansat”, det er jeg ikke, er du det maaske?


Ja, hvad med Martha, er der noget om det, eller er det kun jer Snak? Men skidt med det, de har min Velsignelse, men ærlig talt: tænk dig Martha som gift Kone, en morsom Tanke.


- ja Papiret slap op, men jeg nuppede et Blad af Skippers Dagbog, han er oppe at bli’ vasket. Jeg længes kolossalt efter Esbjerg, vi var hjemme en Tur midt i sidste Maaned, og nu vil jeg snart hjem igen; kommer vi ikke til at tjene noget her, pakker jeg Sækken og gaar i Land. I Esbjerg kan jeg altid faa Føden, jeg kan faa 18 Kr. i Ugen i min Fagforening fri af Kontingent. Det er lige til Kosten; saa kan man da gaa og se efter en Hyre paa England, der vil jeg over efter Jul. (vend)


Naa, nu vil jeg slutte. Vandet er varmt til Vaskning. Jeg har faaet Tænder nu – 40 Kr. Hum bum, de sidder af H... til, det er galt, naar jeg skal tygge de her gamle sejge Køer, vi faar serveret som Kalvesteg paa Sømandshjemmet.


Naa, nu slutter jeg, hermed de bedste Hilsener fra


Ras


Hils derhjemme, de faar Brev næste Gang.


Brevet er forneden dekoreret med en kutter i bølger omgivet af miner – se affotograferingen af sidste side af brevet på side →. Som Ras beskriver i ovenstående to breve, så var mange fiskere fra Esbjerg søgt væk, da deres gode fiskepladser var blevet mineret. Det fremgår også af brevet ovenfor, at Ras har haft hyre på kutteren E.457 Hans Tausen på et tidligere tidspunkt i 1930’erne. Dette skib blev en del af den såkaldte udeflåde jævnfør billedeteksten på side →.


Begrebet partsfisker er noget af det helt særlige ved dansk fiskeri, hvor det i modsætning til andre lande ikke er et rederi, som står som ejer af kutteren. At fiskeriet er organiseret som partsfiskeri betyder, at hver enkelt kutter er en selvstændig enhed, hvor skipperen ofte står som ejer eller partshaver. Udbyttet blev fordelt i nogle nærmere fastsatte parter mellem skibet, skipperen og mandskabet. I Esbjerg har man traditionelt været fire mand om bord og fordelingen har typisk været som følger: Skibet fik 50% (til brændstof, reparationer m.v.) mens de resterende 50% blev fordelt til mandskabet med 18% til skipperen, 14% til bedstemanden, 11% til trediemanden og 7% til kokkedrengen, kan man læse i Adsersen, „Samarbejdsformer og arbejdsliv på Esbjerg fiskerihavn 1950–92“. Procentfordelingen kunne dog godt være til forhandling afhængig af mandskabets evner og erfaring. I samme artikel kan man også læse, at det var “søndagsskibene” – fiskere med tilknytning til Indre Mission – som fortrinsvis benyttede sømandshjemmene. 7 kr. i 1939 svarer til 265,44 kr. i 2023, så der var ikke meget at dele af.

Skibet var bygget i 1918 i Frederikshavn og var på 29,38 tons brutto. Det var ejet af C. M. Marcussen, Esbjerg fra 1933 – 1948. Han var også den tidligere ejer af E.221 Lydia. Kutteren blev registreret i London i 1940 pga. krigen og blev solgt til engelske ejere i 1948 og blev ophugget i 1974.


Kilde: Fiskeri- og Søfartsmuseet i Esbjerg.


Det sidste brev fra Danmark, er skrevet i Esbjerg onsdag den 27. december 1939:


Kære Allesammen!


Først en glædelig Jul ja det er maaske lidt sent, og jeg naaede jo ikke hjem i Julen. Ja, Jakob Smidt har vel sendt Bud hen til jer angaaende mit Tøj. Vi var jo paa Vej hjem Juleaften om Eftermiddagen Peter Skou (i ved ham den store der var med hjemme engang) han vilde lige køre mig hjem paa Motorcykle, men da vi kom til Jerne gled Motorcyklen idet han vilde holde uden om en holdende Bil, og vi røg hen ad Brostenene, jeg slap med en Hudafskrabning over højre Øje, men P. Skou blev liggende til Ambulancen kom, saa blev vi kørt op paa Sygehuset, hvor Peter blev indlagt, han havde faaet en Flænge over højre Øje og maaske en Hjernerystelse, men han har det godt nu, jeg er ude at se til ham hver Dag. Jo det var en pæn Redelighed, men det var godt, vi slap saa billig.

Danske mønter på Ras’ tid.





Vi rejser til Thyborøn i Aften, vi skal sejle i Morgen og skal paa Holland eller England, men jeg skal nok skrive hjem, ellers har jeg det godt. Vi kommer hjem til Foraaret og kølhaler, det er jo om at komme blandt de første derovre, der er jo store Penge at tjene. Nu kan I hilse baade Martha, Signe og Søster.


Hilsen Ras


Hils Magnuses


Den omtalte Jakob i brevet var Jens Peders nabo Jakob Mathisen Schmidt boende på Skyggedal 8 i Holsted. Han havde nok en telefon og derfor kunnet tage mod en besked.


Peter Skou omtalt i brevet var Niels Peder Damsmark Schou født 31. oktober 1904 i Janderup. Han var fisker som Ras, og vi har fra skattelisterne i Esbjerg, at han var partsfisker på E.221 Lydia tilbage i 1932 og i 1939 boede på Hjertinggade 10 i Esbjerg og stadig var fisker. Han var en af Ras’ venner. Af folketællingen november 1940 i Esbjerg kunne det umiddelbart se ud til, at han også var i udeflåden, da han var på E.298 Klitboen, som ikke var i havn og derfor med overstregede navne. Dette var dog ikke tilfældet, da han blev gift 1. gang den 15. oktober 1944 i Esbjerg (Zion Sogn – Søndre distrikt) med Astrid Bennedsen og 2. gang med Oda Madsen den 18. oktober 1947 i Esbjerg ved en borgerlig vielse. Han døde 22. september 1992 i Esbjerg.


I Socialdemokraten fra Esbjerg den 27. december 1939 kan man læse en kort artikel om motorcykeluheldet. Det fremgår, at “P.S.” var “lettere paavirket” nok af alkohol, må vi antage. Der står endvidere, at han skulle “staa til Regnskab for sine Synder overfor Kriminaldommeren”. En del af historien Ras behændigt havde udeladt i sit brev til familien.


Den 12. marts 1940 faldt der dom over Niels Peder Damsmark Schou i kriminalretten i Esbjerg. Af vidneforklaringerne og dommen kan vi få et indblik i, hvordan juleaftensdag forløb for de to mænd. Dommeren startede med at bemærke, at Schou var blevet idømt 8 dages hæfte og frakendt retten til at føre motorkøretøj i 6 måneder tilbage i januar 1934 af samme årsag, som han nu var tiltalt for. Om formiddagen den 24. december 1939 gik tiltalte Schou hen på pensionatet Vesterhavsgade 19, hvor han traf Ras. De gik på beværtningen Markedsstuen og fik 2 pilsnere hver. De returnerede til pensionatet på Vesterhavsgade, blot for at konstatere, at de kom for sent til middagen. Det fremgår ikke af sagen, hvorvidt Ras boede på pensionatet på Vesterhavsgade 19, men det kunne godt se sådan ud. De fik ingen middagsmad og gik derfor retur til Markedsstuen og drak hver 2 øl mere. Efter nogen tids forløb, gik de begge til Appels Restaurant på Strandbygade 3, hvor de traf nogle fiskere, blandt andre Hans J. Kjærgaard (E.499 Valib). Han vidnede også i retssagen. Han fortalte, at han var sammen med tiltalte højest en god halv times tid på Appels Restaurant. Han gik fra restaurationen sammen med tiltalte og Ras kl. ca. 16. På restaurationen fik de, såvidt Hans huskede det, serveret 3 genstande hver bestående af pilsnere og kaffepunche. Efter at de havde forladt restaurationen, var alle tre på pensionatet i Vesterhavsgade, hvor de drak kaffe. Senere gik tiltalte og Ras for at køre til Holsted. Tiltalte hentede sin motorcykel i en garage i Hjertinggade. Vidnet, der selv i løbet af eftermiddagen havde drukket ca. 5 genstande, kunne ikke mærke på tiltalte, at han var påvirket af spiritus. Politibetjent C. J. Torbensen forklarede for retten, at han den 24. december 1939 kl. 17:25 blev tilkaldt til Stormgade 3, hvor der var sket et sammenstød. Bilen Z. 6457 (eller i politijournalen fra Esbjerg Z.6467) holdt parkeret i venstre side af gaden med front mod Esbjerg. Bilen var ejet af sadelmager Kaj Kreutzfeldt Zebitz fra Sædding. Gaden var på det pågældende sted chaussebrolagt. Det var mørkt, og føret var fugtigt, men der var god sigtbarhed til trods for, at der ikke var gadebelysning på ulykkesstedet. Kl. 19:10 tog lægen Harry Mahneke en blodprøve af Schou, som påviste 1,33‰ alkohol i hans blod. Retslægerådet konkluderede overfor retten at: “Tiltaltes Spiritusforbrug maa efter en paa Grundlag af Blodalkoholkoncentrationen, Tiltaltes Vægt samt de angivne Tider for hans Spiritusforbrug foretagen Beregning antages at have været noget større end af ham forklaret.” Sagen blev behandlet under medvirken af domsmænd. Dommen lød:


Thi kendes for Ret. Tiltalte Niels Peder Damsmark Schou bør straffes med Hæfte i 14 Dage. Retten til at være Fører af Motorkøretøj frakendes Tiltalte for et Tidsrum af 1 Aar fra denne Doms Afsigelse at regne. Tiltalte bør derhos betale Sagens Omkostninger, derunder i Vederlag til den beskikkede Forsvarer, Landsretssagfører Alstrup, 80 Kr., samt Inden 15 Dage fra Dato in solidum med Forsikringsselskabet “Forenede Danske Motorejere” til Sadelmager Kaj Kreutzfeldt Zebitz 80 Kr. 50 Øre.


Det fremgår endvidere af domsudskriften, at Schou var indlagt med hjernerystelse i 19 dage på sygehuset. Af politiets journal fremgår, at motorcyklens nummerplade var Z.1238.


Da Ras boede i Esbjerg var byen kun ca. 50 år gammel og den første fiskerihavn blev først åbnet i 1901. Fra en begyndelse på kun 30 medlemmer ved stiftelsen i 1892 voksede Esbjerg Fiskeriforening sig under skiftende kår stærk, således at medlemstallet i 1930 talte 700 og i 1940 ca. 900. I 2010 blev foreningen en del af Sydvestjysk Fiskeriforening, som i dag dækker fra Rømø til Hvidesande. I Nielsen, Esbjerg Fiskeriforening: 1892 – 8. Marts – 1942: Et Jubilæumsskrift kan man læse en del interessante ting om den nye by og fiskeriets fremvækst, som fyldte så meget i byen. Fx følgende lille passage:


Sammenholdet indenfor Foreningen har vel ogsaa haft sine Brist og Mangler, og ikke altid har der fra alle Sider i Foreningen været arbejdet efter Ordsproget “Enighed gør stærk”, men ved en bestemt Lejlighed manifesterede Enigheden sig med en saadan Styrke, at det ikke var til at tage fejl af, hvor man havde Esbjergs Fiskerbefolkning. Det var i Aaret 1938, da der var Tale om at flytte en Havnerestauration fra den gamle Havns Terræn til en Plads i Nærheden af Statens Bedding med Bibeholdelse af den Spiritusbevilling, som Indehaveren havde. Den samlede Bestyrelse rejste sig til Protest herimod, da man fandt det formaalsløst at anbringe en Restauration med Spiritusudskænkning i umiddelbar Nærhed af stærkt besøgte Arbejdspladser, og i Løbet af et Par Dage, da Flaaden var i Havn, lykkedes det at samle 718 Underskrifter paa en Protest til Bevillingsmyndighederne mod Havnerestaurationens Flytning. Mere sammensat og forskellige af Opfattelse var Esbjerg Fiskeriforenings Medlemmer altsaa ikke i denne Sag, og det giver gode Løfter for Fremtiden.

